U-I-71/92
Natisni
Opravilna št.:
U-I-71/92
Datum odločitve:
12. 11. 1992
Objavljeno:
OdlUS I, 82
ECLI:
ECLI:SI:USRS:1992:U.I.71.92
Akt:
Odlok Občinske skupščine Krško o nadomestilu za uporabo stavbnih zemljišč v občini Krško (Skupščinski Dolenjski list, št. 3/86, Uradni list SRS, št. 1/87, 43/87, 21/89 in Ur. list RS, št. 22/91), 171. čl.
Izrek:
Pobuda za oceno ustavnosti in zakonitosti izpodbijane določbe odloka se ne sprejme.
Evidenčni stavek:
Po stališču ustavnega sodišča je pravni interes izkazan, če izpodbijani akt zadeva pobudnikovo neposredno pravico, obveznost ali pravno korist. Pobudnik ni izkazal pravnega interesa za oceno ustavnosti in zakonitosti izpodbijanega člena odloka.
Geslo:
Izkazani pravni interes kot procesni pogoj za postopek pred ustavnim sodiščem.

Nadomestilo za uporabo stavbnega zemljišča.
Pravna podlaga:
Ustava 1991, 2. odst. 162. čl.

Zakon o postopku pred Ustavnim sodiščem SR Slovenije (ZUSS), 6. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vane Gošnik, Ljubljana
Datum vloge:
8. 6. 1992
Vrsta odločitve:
sklep
Vrsta rešitve:
nesprejem pobude
Dokument:
US16171
Dokument v PDF obliki:
U-I-71-92.pdf
115 KB
Prenesite datoteko
U-I-71/92-8
12/11-1992
S K L E P
Ustavno sodišče je na seji dne 12/11-1992 obravnavalo pobudo Vaneta Gošnika iz Velenja in
s k l e n i l o :
Ustavno sodišče ne sprejme pobude in ne začne postopka za oceno ustavnosti in zakonitosti določb 17. člena odloka Skupščine občine Krško o nadomestilu za uporabo stavbnih zemljišč v občini Krško (Skupščinski Dolenjski list, št. 3/86, Uradni list SRS, št. 1/87, 17/87, 43/87, 21/89 in Ur. l. RS, št. 22/92).
O b r a z l o ž i t e v
Pobudnik izpodbija v izreku sklepa navedeno določbo odloka Skupščine občine Krško z navedbo, da je občina Krško v letu 1992 spremenila 17. člen odloka tako, da ostaja nadomestilo za uporabo stavbnega zemljišča, ki ga plačuje Nuklearna elektrarna Krško Skladu stavbnih zemljišč občine Krško, kljub predhodni razveljavitvi 17.b člena tega odloka, nespremenjeno. Vlagatelj pobude je pojasnil, da je njegov pravni interes v tem, da Nuklearna elektrarna Krško na podlagi izpodbijane določbe odloka plačuje večje nadomestilo za uporabo stavbnega zemljišča, kot ga plačuje občini Velenje Termoelektrarna Šoštanj, ki z emisijo škodljivih snovi dokazano uničuje bivalno okolje prebivalcev Šaleške doline. Pobudnik meni, da občina Krško z zaračunavanjem visokega nadomestila za uporabo stavbnega zemljišča Nuklearni elektrarni Krško nezakonito pridobiva znatna dodatna finančna sredstva, dočim občina Velenje tega vira financiranja nima.
Izpodbijana določba je po njegovem mnenju zato v nasprotju z 2. in 14. členom ustave, ker spričo ureditve po napadenem odloku, ne on in ne občani občine Velenje niso v enakopravnem položaju z občani občine Krško.
Dne 23/12-1991 je Skupščina Republike Slovenije razglasila ustavo Republike Slovenije, ki v drugem odstavku 162. člena določa, da vsakdo lahko da pobudo za začetek postopka, če izkaže svoj pravni interes. Po stališču ustavnega sodišča je pravni interes izkazan, če izpodbijani pravni akt zadeva pobudnikovo neposredno pravico, obveznost ali pravno korist.
Zgolj dejstvo, da je pobudnik v obravnavanem primeru kot občan občine Velenje prizadet zato, ker Termoelektrarna Šoštanj plačuje občini Velenje manj nadomestila za uporabo stavbnega zemljišča kot Nuklearna elektrarna Krško Skladu stavbnih zemljišč občine Krško, ne utemeljuje njegovega pravnega interesa dajati pobudo za oceno ustavnosti in zakonitosti tistih določb napadenega odloka občine Krško, ki so podlaga zaračunavanju nadomestila za uporabo stavbnega zemljišča uporabnikom zemljišč. Izpodbijano določbo odloka bi bile upravičene predlagati v oceno predvsem posamezne pravne ali fizične osebe, ki bi hkrati s predlogom oziroma pobudo izkazale tudi finančne posledice ali posledice v poslovanju zaradi določb 17. ali l7.a člena tega odloka.
Ustavno sodišče je ugotovilo, da pobudniku ni uspelo izkazati svojega pravnega interesa in s tem izpolniti procesnega pogoja, ki ga za začetek postopka določa ustava. Zato je na podlagi 6. alinee drugega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) v povezavi s 7. členom ustavnega zakona za izvedbo ustave Republike Slovenije sklenilo, kot je navedeno v izreku tega sklepa.
P r e d s e d n i k
dr. Peter Jambrek